SET เสี่ยงไซด์เวย์ดาวน์ กังวลศก.ทรุด เซ่นพิษ“โควิด” ระบาดรอบใหม่
SET เสี่ยงไซด์เวย์ดาวน์ กังวลศก.ทรุด เซ่นพิษ“โควิด” ระบาดรอบใหม่
30 ต.ค. 2563

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะแกว่ง Sideway Down คล้ายกับตลาดหุ้นในภูมิภาคเอเชียที่เช้านี้ส่วนใหญ่จะปรับตัวลงราว -0.3% ถึง -0.4% เนื่องจากตลาดไม่มีปัจจัยบวก ขณะเดียวกันก็มีความกังวลเศรษฐกิจที่จะต้องรับผลกระทบจากการแพร่ระบาดไวรัสโควิดในต่างประเทศจนทำให้เกิดการล็อกดาวน์
นอกจากนี้ ราคาน้ำมันที่ปรับตัวลงแรง 2 วันติดต่อกัน ซึ่งจากการประเมินพบว่า ราคาน้ำมันเปลี่ยนแปลงทุก 1 เหรียญฯ จะส่งผลต่อดัชนีให้มีการเปลี่ยนแปลง 10 จุด และกำไรของบริษัทจดทะเบียนก็จะเปลี่ยนแปลงเกือบ 3 พันล้านบาท หากราคาน้ำมันปรับตัวลงแบบนี้ก็จะกระทบกำไรของบริษัทจดทะเบียนในไตรมาส 4/63 ได้
อีกทั้ง ยอด Short Sell ได้เพิ่มขึ้นต่อเนื่องในสัปดาห์นี้ด้วย ดังนั้นจะต้องระวังให้ดี พร้อมให้ติดตามตัวเลขเศรษฐกิจของไทยในเดือนก.ย.ที่แบงก์ชาติประกาศวันนี้ และติดตามผลิตภัณฑ์มวลรวมภายในประเทศ (GDP) ของยุโรปงวดไตรมาส 3/63 ด้วย
พร้อมให้แนวรับ 1,195-1,180 จุด ส่วนแนวต้าน 1,205 จุด
 